Det skulle egentlig bringe godt nyt til beboerne i form af lavere varmeregninger, men fredag har den nye fjernvarme i Sennels øst for Thisted i stedet hidkaldt Nordjyllands Beredskab. Det fortæller indsatsleder Jesper Madsen, der klokken 10.20 måtte rykke ud til et brud på en gasledning. Forklaringen på ledningsbruddet skal findes ved soklen til et hus på Østerbyvej i den lille by. Her var en entreprenør fredag morgen i fuld gang med at lave hul til det nye fjernvarmerør, der skal gøre beboernes varme helt fri for gas. - Man har formentlig fået en forkert vinkel og ramt ned i gasledningen i huset, forklarer Jesper Madsen. Resultatet blev, at al gassen er blevet presset ind i huset. Måtte sende røgdykkere ind - Vi troede først, at vi bare skulle lufte ud, men da det var ret kraftigt, så skulle vi tage nogle forholdsregler, forklarer Jesper Madsen. Beredskabet sendte derfor røgdykkere ind for at måle gasniveauet, der nogle steder var over antændingsniveau. Risikoen for en brand var dog blevet imødegået, da entreprenøren hurtigt havde lukket for lækagen og sikret, at elselskabet havde slukket for strømmen. I skrivende stund er beredskabet fortsat til stede på adressen, hvor man har installeret en overtryksventilator, der skal presse gassen ud af installationsrør, vægge og andre hulrum, hvor gassen kan have fundet vej. - Det kommer der til at gå et par timer med, konstaterer Jesper Madsen. Ifølge Jesper Madsen er det ikke første gang, at fjernvarmearbejde resulterer i brud på en gasledning. Han kan dog ikke mindes, at det tidligere har resulteret i et gasfyldt hus.

Opsummering:
Det er ikke første gang, at arbejde med fjernvarme giver brud på en gasledning.